  Виталий Пронин  ЮКАМЕНСКТодамы возёмы6-тӥ апреле Юкаменскысь  Ф. Павленков нимо ёрос библиотекаын «Тодамы возёмы» ужрад ортчоз.Со сӥземын Быдӟым ож сярысь тодэ ваёнъёслы. Та нуналэ библиотекае вайыны луоз оже пыриськем муртъёслэсь туспуктэмъёссэс. Бӧрысь соосты библиотекалэн борддоръёсаз радэн-радэн тырозы. Туспуктэм борды ожысь ветеранлэсь нимзэ-тулзэ, званизэ, кытын ожмаськемзэ но улэм аръёссэ пыр-поч гожтоно.ЭГРАСюлэм висёнЭгра ёрос больницаын ужасьёс «Тынад визьмыд сюлэмдэ утёз» ужрад ортчытӥзы.Со сӥземын вал сюлэм висёнъёсты дыраз шараянлы. Тӧдьы халатэн ужасьёс ёрос больницаын но администрациын вань мылкыд карисьёслэсь вирзӥбетсэс эскеризы но нимысьтыз памяткаос люкылӥзы. Одӥг нунал куспын 117 муртлэсь давленизэ мертазы. Ёрос больницаысь валтӥсь медсестра Наталья Булатова ивортэмъя, адямиос, пе, тазалыксылы ичи саклык висъяло, тросэз уг тодо давленизэс гинэ но. Тодады возе: вирзӥбетты укыр бадӟым яке пичи ке, эмъясьёс доры вазиськоно.ДЭБЕСЧеберайёс Кылем арня шорын Дэбесын ортчиз «Русская красавица» вожвылъяськон.Ужрадэ пыриськизы Эгра, Кез но Дэбес ёросъёсысь 16-35 аресъем 8 нылъёс. Вань куноослы капчи мылкыд но ческыт кузьымъёс кузьмаз Дэбесысь «Байгурезь» калык коллектив. Вормисе потӥзы Эграысь Анна Селенок, Кез ёросысь Екатерина Гавшина но Анжелика Маркова, учкисьёс синмаськизы Дэбесысь Мария Трубиналы.ШАРКАНЮрттӥсьёс кулэБыдӟым Вормонлы 70 ар тырмонэз котыр ласянь умой пусъён понна быдэс Россиын волонтёръёсыз люкало.Шаркан ёросысь егитъёслэн азьветлӥсьсы Татьяна Петрушева ивортэмъя, туннэ нуналлы волонтёръёслэн клубазы 29 мурт гожтӥськиз ини, но со ӧжытгес на. Волонтёр луыны малпасьёсты уно ужъёс витё: синпелет котыръёсыз утялтоно, Быдӟым оже пыриськемъёслы но ож мышкын тыршем адямиослы юрттэт сётоно, ивортэк ышем яке бырем солдатъёс сярысь ивор люкано. Со сяна, волонтёръёс пыриськозы Георгиевской лента, Вормон гожтэтъёс люкылонэ, Вормон парадэ.КАМБАРКАДанъязыКамбаркаысь нылпи библиотекаын буре вайизы Быдӟым оже пыриськем но Слава орденэн пусъем Иван Степанович Глуховез.Пумиськонэ ӧтемын вал геройлэн нылпиосыз, внукъёсыз но правнукъёсыз. Туэ март толэзе Иван Степановичлы 100 арес тырмысал. Вордскемын со Кияса ёросысь Кумырса гуртын, 14 аресаз Ижысь заводын ужам ни, 1934-тӥ арын Камбарка ёросысь Ильнеш гуртэ улыны выжем. 1941-тӥ арын Быдӟым оже кошкем, ожысь бертыса, Камбарка ёросысь ик «Восход» колхозын бригадир луыса тыршем. Быдӟым ож вакытэ со пусъемын 1-тӥ, 2-тӥ, 3-тӥ степенё Слава орденъёсын, таӵеос Удмуртиын 20 кузя гинэ.САРАПУЛ9 мурт утемынКылем суббота нуналэ Сарапулысь К. Маркс ульчаысь 2 этажъем пу юртын бадӟым тылпу потӥз.Тылпу гомӟиз уйшор бере 3 часын. Тылпу кысӥсьёс 2 минут куспын вуизы ке но, веранда, липет но юртлэн огпалыз ӝуазы. Коркан улӥсьёс тыллэн четлыказ шедизы, 2-тӥ этажын улӥсь 2 семьялы дорысьтызы потыны юрттӥзы тылпу кысӥсьёс. Нош 1-тӥ этажысь семья укноетӥ потыны малпаз вал - кечат-вамат пуктэм корт люкетӥз. Тылпу кысӥсьёс та нуналэ 9 муртэ утизы, со пӧлысь 3-ез - нылпиос.ПИЧИ ПУРГАРуль сьӧрын - нылкышноБаграш-Бигра гуртын нырысьсэ «Автоледи-2015» вожвылъяськон ортчиз.Отчы пыриськизы 8 нылкышноос: юрист, ужбергатӥсь, дышетӥсь, библиотекарь, пиналын пукись, эмчи, вузчи, банкын ужась.Возьматоно вал сюрес вылын ворттылыны быгатэмдэ но правилоосты тодэмдэ. Нырысетӥ инты басьтӥз банкын ужась Татьяна Москвина. Кыкетӥе потӥз Ольга Чибышева. Со вожвылъяськисьёс пӧлын тужгес арлыдоез вал, кема аръёс ӵоже Баграш-Бигра шор ёзо школаен кивалтэмын. Куинетӥ инты шедиз юристлы Марина Чибышевалы.Ӵошатсконэз радъязы ёрос библиотека но ДОСААФ.СЮМСИКильтыръяськонСюмси ёросысь культура юртын удмурт дӥськутлы сӥзем ужрад ортчиз.Ужрад нимаськиз «Толон, туннэ но ӵуказе туала калык дӥсен», отчы пыриськизы 6-тӥ-11-тӥ классъёсын дышетскись пиналъёс. Удмурт дӥськутэн сяна, люкаськемъёсты бигер дэремен тодматӥзы. Кызьы ивортӥз ёрос культура юртын ужась Елена Иванова, азьланяз та выллем ужрад Вавож, Сьӧлта, Сюмси но Ува ёросъёсысь бадӟымъёс понна радъяськоз.Дасяз Валентина Емельянова Теги: иворъёс  